
Alexandru Gregorian, trăind de câţiva 
ani în plină lume fermecată, în lumea 
Andaluziei, a renăscut şi azi numărăm 
printre noi pe un tânăr poet, care a des- 
minţit propriul lui oracol, de acum câţiva 
ani, în care ne vorbea de o scădere a 
puterii lui creatoare. 

Eu l-am contrazis, de la apariţia primu¬ 
lui volum, Pete de lumină, acum cinci ani 
şi iată că am avut dreptate. De atunci lira 
lui aşa de fermecător atinsă, altoită pe 
încântarea peisajului andaluz unde trăeş- 
te, ne-a dat la lumină alt volum de 
versuri în 1982, Coasta Soarelui, unde lim¬ 
bajul poetic s'a împrospăţit, unde imagi- 
nele care ne subjugă s'au înmulţit şi 
unde arta lui poetică a atins noi culmi, 
nebănuite şi neaşteptate. 

Dar iată, că în anul acesta, poetul ne 
dezvălue o altă lume şi ne deschide o 
altă poartă plină de mister şi ne arată 
frumseţea unei trări locale, tradusă într'un 
limbaj curat românesc şi adaptat la noua 
viziune mediterană, departe de codrii 
noştri umbroşi, de văile noastre verzi şi 
de apele noastre viforoase, pe care le-a 
lăsat de atâta amar de vreme, dar pe 
care nu le-a uitat niciodată. 

Suntem fericiţi, că în Editura noastră, 
am înmănunchiat această trilogie, care a 
îmbogăţit poezia românească din lumea 
liberă. 


Aurelio Rauta 


Salamanca, Martie 1985 

ÎN LOC DE PREFAŢĂ 


—CICLUL LUMINII— 

Poezia este întâi de toate taină. Conştient sau 
inconştient, când se apleacă deasupra coalei albe, 
poetul oficiază o taină. Căci, înainte de a fi limbaj 
magic, exerciţiu de idei, de cultură, poezia este 
miracol sacru. Şi aici, ca la întreaga Creaţie, «la 
început era Cuvântul şi Cuvântul era la Dumnezeu, 
şi Cuvântul era Dumnezeu», poetul fiind numai 
un diac, un fel de scrib, umil instrument de creaţie 
în puterea atotcuprinzătoare a inspiraţiei «de sus». 

De aceea am găsit potrivit ca în fruntea acestui 
nou volum de poeme ale luminii să reproduc, dintr'o 
carte mai veche a mea de acum treizeci şi ceva de 
ani, o poezie în care e vorba tocmai de ungerea 
aceasta, de hirotonisirea poetului îutru şinul scri¬ 
bilor cereşti, adică de procesul mistic al «inspira¬ 
ţiei» poetice. 

DIACUL ÎNGERULUI (*) 

Carte îngerul nu ştie 
pământeşte ca şcolarii; 
nici ceti şi nici a scrie, 
că Abecedarul, Sus, 
îngerii-1 deprind pe stele 
lângă jeţul lui lisus, 
în alaiul cetelor, 
luluind pe acatiste, 
lin, somnul planetelor. 

Noaptea, dar, noi doi, târziu 

stăm sub zodiac de taină 
şi vorbim sporovăim 
de ce ştim şi nu mai ştim 
(câte odată mai şi scrim...) 

El îmi spune şi eu scriu 
cu cerneli cereşti în vers 
cum s'adună, se'ncunună 
zumzetul din Univers. 

Noi din ursitori ne-am prins: 
îngerul să-mi stee'n umăr 
spangă de azur aprins, 
să mă treacă peste veac 
unde nu e vad, iar eu 
să-i slujesc şi să-i fiu diac. 

Munchen, 1953 

Despre destinul ultim, transcendental, al artistu¬ 
lui poet, cetitorul va găsi în cuprinsul acestei noi 
culegeri două încercări de deslegare, preluate direct 
din fondul de aur, folcloric, al culturii noastre 
creştine. 

A. G. 

Benalmâdena , Spania 


(*) Din volumnul «Poeme pentru fraţii mei», Munchen 
1953, editura autorului. 

MARINĂ 


Anei 


Luna iese lin din mare 
— disc de zmalţuri în vulvoare — 
poleindu-mi peste valuri 
punţi de aur şi opaluri. 

Noaptea, între munţii-albaştri, 
'nalţă sfeşnice de aştri. 

Cerul miroase-a lămâe, 
a heruvi şi a tămâe. 

Tremurul sclipit din stele 
pune steme în vintrele. 

Briza nalţă, bate, sparge 
depărtările n catarge. 

Trag la ţărm luntrea, că mi-s 
grele mrejele de vis... 

18 Noembre 1983 

Clinica de la Encarnation, Malaga 

GENEZĂ 


Albe vijelii de soare 
ard în larguri de cleştare 
prunduri şi vecii în mare. 

Adâncimile-s lăuze: 
transparenţe de meduze 
boltesc raiuri andaluze. 

Ca'ntr’un început de ere, 
vremuiesc din crug mistere 
peste sfere de tăcere. 

Şi Tu, Doamne, tot sihastru, 
pe cel tron de foc, albastru, 
rotind lumi din astru'n astru... 

Nu mai vii ca'n vremea-aceea 
— călcând vântul şi mareea — 
la ai Tăi, în Galilea! 

Vera Cruz - Bcnalmâdena 
4-17 Martie 1982 


8 


A ÎNFLORIT IAR CERUL 


O albă troenire de lumină: 
a înflorit iar cerul în migdali. 

Petale mătăsoase mi se-anină 
în candelabre, sus, de portocali. 
Lămâii din livezile lactee 
se frâng şi ei dc-atâtea curcubee. 

Şi smochinii, Doamne, ce de berechet 

în ce rai de ţară o să pun la vară 
atâta pomet? 

1 Februarie 1982 
El Pinillo - Malaga 


AQUARELĂ 


Lumină vântuită'n 
amurgul cosmic, violet. 

încet, 

fosforescentă, 
ostia în mers a lunii 
îmbracă'n umbre albe 
şi în salbe 
de sidef 
marea, zarea, 
tăcerea, palmierii, 
stihiile, lăstunii. 


Casa Luz 
10 Decembre 1982 

ŢARA DE VIS 


Asta e ţara conquistadorilor în zale, 

plecaţi afară din timp în legende, 

ţara albelor catedrale 

încremenite de sfinţii fiori 

în păduri de stalactite-lumină, 

ţara dospită din flori 

sub balcoane cereşti, 

ţara cu chiparoşi 

unduind nepământeşti 

rugi pe sub bolţi de euharistii; 

ţara'nchinată Sfintei Marii, 

ţara de mărgean 

a ibericului Cid năsdrăvan, 

a tristului Quijote de la Mancia 

şi a bravului său Sancio Pancia; 

a iluminatului Francisco Pizzaro 

şi-a sfintei Tereza; 

ţara care freamătă 

între cuvioşii măslini, 

în paftale de stele şi crini. 

Sub lunecuşul de aur 
al lunii, 

când noaptea-şi înalţă 
păunii, 

ţara ursitoare de ginţi şi de sfinţi 
aromeşte toată a laur , 
a portocale de aur, 
a cimbru şi-a rugăciune. 

Altar peste genune, 

asta e ţara sveltelor giralde, 

ţara care cântă 

şi sângeră'n nebune coride şi arde. 


10 Noembre 1982 
Sevilla 

PASTEL 


Briza vântură lumina 
prin lămâi şi pe topaze. 
Marea-şi clatină adâncul 
într o scoică şi'n talaze. 

— Harfe line, albe cânturi — 
albe păsări de coral 
ţes tăcerile şi ceruri 
întru seara de cristal. 

Scânteiaţi de-un spic de lună, 
trei cipreşi tămâe fumuri 
către-albastrele zenituri. 

Dorm flamingii în lagună. 

Noapte bună! 

17 Februarie 1982 
Antequera 

AU ÎNFLORIT LĂMÂI 


Mirese'n voaluri albe de lumină: 
au înflorit lămâii în grădină. 

Mireasma lor anină n policandre 
beteală de petale moi şi tandre. 


22 Februarie 1983 
Casa Luz 


14 


SMARALDELE OCHILOR TAI 


Nu, smaraldele ochilor tăi, 
deşi cuprinse, învinse 
de umbre sumbre, 
încă nu-s stinse, nu-s stinse... 

Ochii tăi sunt farul sufletului meu 

şi cântul meu, 

lumina mea şi stema mea. 

Nu, ochii tăi superbi, 

sprâncenaţi ca două umbre de cerbi, 

nu sunt orbi. 

Prin ceaţa lor văd lucind, 
strălucind 
odoarele, altarele, 
dimineţile, fâneţele, ostreţele; 
văd soarele 

fulgerând zăpezile, amiezele. 

Şi mai întâi 

văd primăvara 

şi vara, ca odinioară, 

cu seri de iubiri fierbinţi; 

văd petuniile zmălţuite, ivite'n 

stihare de sfinţi. 

Eu văd prin ei, 

prin ochii tăi, 

căi lactee şi curcubee 

răsfrânte, cu cerul albastru, jugastru 

în mare. 



Văd mijind, înflorind 
timpul, anotimpul 
prin dalbe ogive stelare. 

Cu ei desluşesc zodii şi cărţi, 
văd lumina unduind, ca anţărţ, 
sideful petalelor de migdali 
din grădină; 

şi văd suliţele chiparoşilor, umbroşilor, 
împungând cerul. 

Văd înaltul, eterul 
inundat de lumina de jos 
şi din jur. 
în aerul pur, 

filtrat prin rouă ochilor tăi verzi, 
înoptaţi, 

văd flamingii pictaţi 
în acuarele roz, 
zburând din lagună 
spre cuiburile de fum şi rogoz 
din partea cealaltă de lună. 

Văd, violetă, 'n amurg, 
coama de zimbru 
a muntelui pe care ard 
şi curg 

aromele de cimbru 
şi nard. 

Cu smaraldele ochilor tăi 
eu văd iar şi iar 
macii de jar 

şi, curgând din timp în vecii, 
văd frumuseţile României celei vii; 
văd miturile — har iconar — 
tiparele, izvoarele, 
al vii de argintate Dunări cereşti. 

Dincolo de'nnaltele înserări pământeşti, 
văd aţipind îngerii Domnului 
prin zăvoaele somnului. 

Iubito, smaraldele ochilor tăi 
sun nestinsele lumini 
ale ochilor mei. 

4 Aprilie 1984 
Casa Luz 

POVESTE PENTRU COPII 


Dincolo de lună, de brumă, 
se face-o grădină 
cu meri de lumină 
şi ciorchini de stele 
legate'n betele; 
şi niţel mai sus 
(seraful mi-a spus) 
arcuit pe hău, 
e şi-un curcubeu 
cu sfinte izvoare 
şi bolţi rotitoare. 

Şi n fiece boltă-s 
portocali în voltă 
şi canari albi care 
triluesc răcoare; 
iar prin bolţi se plimbă 
sfinţi de orice limbă 
şi îngeri prin pruni, 
citind rugăciuni 
dela copii buni. 

Alţi îngeri vin roiuri 
pe sus, după soiuri, 
după cin — şi-atunci 
cei cu aripi lungi 
se strâng la o parte 
scriind într’o carte 
nume de alţi sfinţi, 
de copii cuminţi... 

Cei cu aripi scurte 
se joacă prin curte. 


Cei de-un veac şi-un an, 
mai mici, mai pitici, 
sar de pe ghiozdan 
drept pe tobogan 
în lună, cunună... 

Aci vieţueşte, 
cu planete'n deşte, 
veşmântat în raze, 
pe tron de topaze, 
încărcat de ere, 
de haruri, de sfere, 
Bunul Dumnezeu. 

Subt cel curcubeu 
(uitai să vă spun, 
că-s biet diac bătrân) 
aninată'n plaur, 
cu poame de aur, 
este şi-o moşie, 
fel de'mpărăţie, 
cât o veşnicie. 

A cui vreţi să fie? 

5 Martie 1984 

Casa Luz 

SONATA 


Lună, fă-mi la schitul tău o scară 

— filigran de vis — 

să urc gând smerit, de seară, 
sus, în paradis. 

Şi-adumbrirea ta de aur, lună, 

— aură şi mir — 

la vecernii — piază bună, 
toarnă-mi-o ; n potir. 

15 August 1983 
Casa Luz 


20 


POSEIDON 


Ne măsurăm prin marmuri anii. 
Foşnesc lumini şi se ivesc, 
din mituri, vechi Mediteranii. 

Ne ancorăm în Iarguri gândul. 

Din legănare n legănare, 
pe undă-şi bate cerul prundul. 

Ieşim din timp, călcăm pe astre. 
Se clatină — cearcăn sub lună — 
maree, limpezimi albastre. 

Văpăi din Urse'n rug de laur. 
Nemărginirea ne ncunună 
lungind la ţărm umbre de aur. 

Poseidon e-aici de-a pururi 
zeu 

peste valuri şi azururi. 

29 Ianuarie 1982 
Benalmâdena 

PEISAJ BETIC 


Afară din lume, 
între unduioase verbine 
de supume 
şi geranii de jar 
şi rubine, 

se'nnalţă podgorii solare 
cu ciorchine coapte, de chihlimbare. 

Afară din timp, din anotimp, 
pe subt albastre 
altare cereşti, 
in calde, vetuste Hispalii, 
curcubee şi 
transparente meduze 
înveşmântă’n vitralii 
catedrale-andaluze. 

Brăţări de lumină 
încunună 

ghirlande şi albe giralde. 

Afară din lume, 

— rai fără nume— 
caravele de stele 
sclipesc, se oglindesc 
în adâncuri 
ducând cu ele 
turnuri columbiene 
de vis şi porfir 
pe Guadalchivir... 

4 Aprilie 1983 
Sevilla 

CĂDELNIŢĂ DE AUR 


Cădelniţă de aur — luna 
îmi tămâie marea, duna. 

Şi-mi aşterne în grădină 
tot chilimuri de lumină. 

29 Martie 1983 
Casa Luz 

ÎNFLORESC LEANDRII 


Scântei din salbele de stele 
s'au altoit de-a lungul casei mele 
pe toţi puendrii moi de leandru 
şi ard acuma'n câte-un policandru 
cu zmalţuri de agate şi rubine. 

Sclipirea le-o păstrez întreagă'n mine; 
mireasma le-o adun însă — licoare — 
cu rouă de lumină, în ulcioare 
şi-o dau s'o bea heruvi şi căprioare. 

7 Iulie 1982 

Casa Luz 

ÎNFLORESC LEANDRII 
(Variantă) 


Stropiţi de sus cu zmalţuri şi inele, 
au înflorit sub zidul curţii mele, 
scânteietori de har, puendrii moi de leandru. 
Petalele îmi ard în câte-un policandru 
cu flăcări de agate şi rubine. 

Adăst acum, din soare, roiuri de albine 
mireasma să le-o adune'n faguri şi ciorchine. 

8 Iulie 1982 
Casa Luz 

AQUARELĂ 


încurcaţi în zăduf 
şi'n funii, 
măgăruşi cărunţi, 
cu paşi mărunţi, mărunţi, 
cu ochi de catifea 
şi de petunii, 
rumegă alene 
timpul prins în gene. 

Şi de sus, din argea, 
şi câte-o părelnică stea. 

23 Iulie 1983 

Mijas 

VÂNTURILE 


Uf, vânturile... 

Vânturile de Ianuarie, 
din prag de Spanie 
sgâlţâind munţii goi, 
munţii de marmură 
şi-un cer de pomadă 
gata să cadă 
în vis, în abis, 
vuind peste văi... 

Vânturile «iernii» andaluze, 
fără ger 
nici zăpadă, 

răstoarnă vijelii de stihii 
şi supze 

în glastrele Anei, 

şi'n oglinzile sparte 

ale Meriteranei, 

în cumpăna zilei, 

în palmieri, 

pe somnul de ieri, 

până'n Atlantic, departe... 

Vânturile'ntoarse, 

polare, care 

spulberă peste noi 

nori sterpi, fără ploi 

şi cenuşa zborurilor arse 

de pierdute stoluri prin goluri 

interstelare... 

Vânturile nebune 

de peste dune, 

dintre hotare, 

viscolesc lumina, verbina, 

chiparoasele, 

orele, casele 

zgribulite, turtite 

— albe madreporii — 

fantasmagorii 

de funduri ireale, 

bizare, de mare... 

Vânturile care... 
de-atâtea seri... 

Hei, brizele verii de până mai ieri... 

1 4 Ianuarie 1984 

Casa Luz 

EPIFANIE (*) 


Din scripturi şi din icoane pogoară iar spre 

[Betleem ducând odoare 
bătrânii magi din răsărit, cu ochii ficşi la steaua 

[călătoare. 

întreaga Spanie creştină din ogive, din vitralii, în 

[cununi, 

li se închină mereu înfometată de minuni. 

Sufletul iberic nu uită nici acum 

întâiul lui colind cu magi crăeşti la drum 

şi-aceeaş stea de jar, cântând, 

căci pe-aici nu-i timpul timp, ci un 

ne-început curgând 

spre un ne-sfârşit de veşnicii: 

amin cădelniţat, albastru, din tării. 


(*) Apărută în voi. «Pete de Lumină» fără ultima strofă. 

LIVEZILE ANDALUZE 


Pretutindeni, verzi 
tufe de laur 
şi livezi, 
livezi de aur, 
cât vezi 

pân’ la mare, în depărtare. 
Portocalii-s plini 
de rumene stele. 

Lămâile, coapte, mustesc si ele 

a soare. Pe zare, 

alte scânteietoare 

livezi de măslini 

argintaţi, ca’n biblicul Ierusalim. 

Se sprijină pământul, 

vântul, 

cerul 

pe smălţuitul lor chilim 
de umbre şi lumini, 

că tot îţi vine să’ngenunchezi 
şi să te’nchini. 


Coasta Soarelui (din avion) 
22 Februarie 1984 

MELANCOLIE 


Ceas târziu de seară. 
Tot ascult, de-o vară, 
suspin de vioară 
din luna de ceară. 


10 Octombre 1983 
Costa del Sol 

CORIDĂ 


Giraldă sculptată’n lumină vie, 
fagure greu de omenie, 
ţară care, din părinţi în părinţi 
ai dat şi-ai dat 

poeţi şi veacuri de aur şi sfinţi! 

Ţară cu suflet uriaş 
(măsurat de Cotruş pe Monserat) 
ţară cu frunte veşnic verde, de laur, 
pe care niciun uragan n’o frânge, 
de ce-ţi laşi măslinii cerului 
mânjiţi cu sânge? 

Unde-i hidalgul poet al tău 
care să te deslege de rău, 
să cânte, să-ţi descânte, 
din toate harfele vântului, 
iubirea sfântului 

Ioan al Crucii, şi-a lui Dumnezeu? 

Unde-i şi marele profet spaniol 

— prin veacul de-acum, veac spart şi gol 

care, în rouă şi lacrămi, 

să spele, să stingă 

atâtea orgii de ură, 

de foc şi de zgură, 

în care te mistui şi gemi? 

Şi blestemi?... 

14 Iunie 1983 
Ronda 

LITANIE 


La ceasul aprig de jar 
nu-i har de ploae'n hotar. 

Pâlpăe dogoare crăpată, 
scăpărată din duhuri de piatră. 

Pătrund cu vântul pe brânci 
vipii în ceruri şi'n stânci. 

Blestemul scorojeşte pământul. 

Din crug de cenuşă cad în măsliniş de scrum 
păsări aevea, de fum. 

Subt fierbinte'nveliş de lumină, 
flăcări de zăduf, în trupină. 

Toate rădăcinile lumii pier arse 
de cer. Cad zările'ntoarse 
în pârjol şi'n blestem. 

Nu le auzi prin încinsul soltiţiu 
cum gem?... 

Sus, peste munţii sticloşi, roşi 
de zguri şi rugină, peste arşiţa din tină, 
peste altare, peste mare 
— marea, şi ea, o pecingine 

în ţărm african de funingine — 
heruvii se plâng în albe litanii 
Domnului să dea cep norilor, vâltorilor 
peste însetatele Sale Hispanii. 

Jos miroase a isop de sfeştanii. 

12 Iulie 1983 
Casa Luz 

PSALM 


Cer luminos. Printre ogivele de stele 
tot săgetează gând pieziş ca să-l atingă. 

Au, cutezătorul, vrea să-l stingă 
în greaua noapte-a mea dintre zăbrele?... 

12 Ianuarie 1982 
Casa Luz 

RECITINDU-L PE BLAGA 


Iulie — şi ninge ca iarna pe Sierra Nevada. 
Spumoasă, argintată, ireală 
— candid polei de beteală — 
sclipeşte'n piscuri zăpada. 

Jos, îl recitesc pe Blaga sub portocali 
plini de mediteraniene zădufuri. 

Se topesc mimoze — aurării în pufuri — 
prin gruii aprinşi, vesperali. 

Naltă, transparentă umbră de ametist, 
se desprinde parcă din vers însuşi poetul. 

(Apare şi dispare pe'ncetul.) 

Trist, versul i se face apoi plâns, acatist. 

Poate unde s'a lepădat, în sofisme, omul de Crist? 

18 Iulie 1983 
Malaga 


36 


RE-REC1TINDU-L PE BLAGA 


Malaga. 

îl re-recitesc pe Lucian Blaga 
sub palmieri 

în adânci, albastre tăceri 
andaluze. 

Rând pe rând 
se scutură orele — spuze 
de aur — pe file, pe gând. 

La ora de cumpănă, 
de întocmeli, 
mă frământă multe 
şi vechi îndoeli... 

Mare mag, profetul, poetul, dar 
unde-ie cerul? 

Unde, spicul de har, 
sacrul, misterul? 

întorc pagina şi'ncerc, 
cu gândul în cerc, 
să desluşesc din nou, 
să desleg verbul întreg 
în care poetul, profetul, 
cu neocolite sofisme 
(semne de alte schisme) 
se lapădă de cer şi de Crist. 

Şi sunt trist. 

îl citesc şi re-recitesc într'una: 

«Dumnezeule... fără să-mi fi fost 

vreodată aproape 

tc-am pierdut pentru totdeauna 

în ţărână, în foc, în văzduh şi pe ape» (*). 


18 Iulie 1983 
Malaga 


(*) Lucian Blaga, în «Psalm» din voi. «Poemele Luminii». 

SIESTĂ 


Timpul meu (târziu iau seama'n fine) 
nici nu trece, nici nu vine. 

Orice-aş spune, orice-aş face, 
nu ne împăcăm — şi pace... 

Dacă-i cânt, dacă-1 îndemn, 
timpu'mi pregetă'n vre-un semn. 

Dau să-l prind prin portocali, 
el tânjeşte ntre corali. 

Când vin îngerii cu-amiaza 
să joace'n lămâi sfârleaza, 
dumnealui, andaluzeşte — 
moţăe şi nimiezeşte... 

Când zăduful bate'n toi, 
timpul cască ntre pisoi. 

Şi-acum, vorba nu ştiu cui, 
dormim toţi siesta lui... 

22 Mai 1983 
Casa Luz 

BEŢIE MISTICĂ 


Orgie. Ce vis, ce rai! 

Mă trezesc — cu chiu, cu vai. 
Măi... dar cum de mă'mbătai? 

Aleluia... în pridvor 
zac heruvi beţi, în sobor, 
cu cerul tras în urcior. 

Adormiţi sub câte-o stea, 
zac cu gura la ulcea. 

Orgie cerească, grea... 

Când o fi la ceas stingher, 
pivnicer am să mă cer 
Sfântului cu buţi de cer... 

10 Iulie 1983 
Casa Luz 

POEŢII 


Poeţii? 

Serafici, precum sfinţii 
şi profeţii, 
nu mor. 

Chiar când «mor» de dor, 
poeţii se'ndumnezeiesc. 

La soroc de veac lumesc, 
când se deslipesc 
din tină, 

sus, în ţărmuri de lumină, 
ei aştern trepte de har 
în chivoturi de cleştar. 

Şi se prind în curcubeu 
ucenici Lui Dumnezeu, 
Căruia îi ţes poeme 
din azururi şi din gheme, 
şi le cântă'n zvon de ceteri 
noaptea, lumii, din luceferi. 

1 Ianuarie 1984 
Casa Luz 

TOT DESPRE POEŢI 


Mă'ntrebaţi ce devin poeţii 
după moarte, 
şi dacă sufletul lor 
se adumbreşte n streşini de nori 
ori în vreo carte. 

Puţin-credincioşilor, 

poeţii nu mor nici când «mor»! 

Sufletul lor 

desghiocat din tină, 

se face fuior 

de lumină, 

fior şi har, 

precum mireasma biblicilor profeţi 
şi a seraficilor anahoreţi 
din cearcăn lunar. 

Când se desprind suind 
din vremelnicie 
întru veşnicie 

pe trepte de sfinţenii, la cer, 
poeţii sunt unşi în mister 
martori şi ucenici 
unici 

ai lui Dumnezeu. 

Din jordii de curcubeu, 
din metafore, 
din sfinte anafore, 
din vis nelumesc, 

ei făuresc 
Domnului 

osii de lumină, odoare, tipare 
pentru planetele şi lumile Lui 
viitoare. 

Puţin-credincioşilor, 
cine va spus, oare, 
că poeţii mor? 

Ascultaţi-i în limpezimea dimineţilor, 
în cântecul păsărilor, 
în tăceri, în ceteri. 

Ascultaţi-i când se crapă de ziuă 
pe mări şi n luceferi. 

1 Ianuarie 1984 
Casa Luz 




PSALM 


Doamne din Tării sihastre, 
rotitor de lumi şi astre, 
în lumina feţei Tale 
cresce raiuri şi catedrale. 

Ci eu vin a-Ţi cerşi milă: 
n'ai şi niscaiva feştilă 
pentru robul Tău de-o viaţă 
care-orbecăe prin ceaţă? 

24 Iunie 1983 
Casa Luz 

PSALM 


Ştiind să scriu şi să citesc, 
mă unseşi — şi mă smeresc — 
Doamne pretutindenesc, 
diac în cinul Tău ceresc. 

Scăpărând scântei în mine, 

Tu m'asemuişi cu Tine. 

Nu mai sunt, dar, oarecine. 

Mă întreb, însă, cum vine, 

Dătătorule de Viaţă, 

că-s tot umbră, scamă, ceaţă, 

şi tot ţii răboj la Carte 

că-Ţi rămăn dator cu-o moarte?! 

20 Martie 1983 
Casa Luz 

PSALM MĂRUNT 


Părintelui Alexandru Mircea 

Suflet smerit, mă'nchin adânc pe la izvoare. 

Sunt doar un diac şi crestez vorbe'n câte-un semn 
pe-o rază, pe sub lună, pe sub soare. 

îţi cânt vecernii, Doamne, din trişca mea de lemn 
şi, din măslinii şi migdalii daţi în floare, 

Te sorb — Lumină Lină — în stropi de untdelemn. 

24 Aprilie 1983 
Casa Luz 

PSALMISTUL 


La fiece rădăcină 

simt un murmur de lumină. 

Harfa cântă şi alină. 

Miruit cu zvon ceresc, 

uit că-s, jos, biet ciob lumesc. 

Parcă mă ndumnezeiesc. 

Harfa cântă şi alină 
rădăcina de lumină. 

15 Martie 1983 
Casa Luz 

PSALM 


Intr'ascuns de Tine, Doamne, am să cern 
hambare de-azururi, duiumuri de stele 
să Te omenesc, să Ţi le aştern 
la Ierusalimul învierii mele. 

31 Martie 1983 (Săptămâna Mare) 

Malaga 

PSALM 


Doamne, n loc să-Ţi fie silă, 
mă vrei înger din argilă. 

Barem dacă mai cunoaşte: 
sunt de-o vară tău de broaşte... 

19 Iunie 1983 
Casa Luz 

FLAGELARE 


Tată veşnic, Doamne mare, 

Doamne’n raze şi’n odoare 

de sfinte mărgăritare, 

cum de stai — mă’ntreb — în har, 

când Te’nşeală şi-un «măgar» 

cât o namilă pe zare? 

Frânt de şeale'n plecăciuni, 
când îngân trei rugăciuni, 
zbier o droae de minciuni. 

Uite-Te, Sfinte, în jos 
să vezi cât îs de râios, 
făţarnic şi păcătos... 

19 Iunie 1983 

Casa Luz 

PACE 


Cetine de palmier 
leagănă ev 'nalt sub cer. 
Unduirea lor subţire 
ţese linişti de psaltire 
în chivot de mănăstire. 


1 Aprilie 1983 
Câdiz 

ODATĂ PE ÎNSERAT 


Odată, pe'nserat, 

am să doinesc prelung, prelung 

dintr'un oftat... 

Şi când va'ncepe să bată 
vecia în cerul de piatră, 
am să'nnoptez un timp, sfios, 
pc urma Domnului Cristos, 
în streşini de nori. 

Clipa de foc, de fiori, 

Dumnezeu ştie 
când are să m ajungă; 
dar, negreşit, o să vie 
aşa, într o dungă, 
uşoară, într'o doară, 
cu suspin de tulnic 
şi zvon de vioară. 

Doar cânt şi stihie, 
dincolo de rău şi bine, 
cu ecoul lumii'n mine, 
moi pierde în veşnicie, 
in mireasma crinilor, 
şi în mirul măslinilor: 

întraltă Andaluzie, 
şi va fi ca'n poezie... 

22 Februarie 1983 

Casa Luz 

NOAPTE ANDALUZĂ 


Lui Mihai Enescu 


Iarăşi lună şi mărgeane'n jur, de stele. 
(Noaptea îşi anină somnul greu de ele.) 
Pe la semn târziu urcă să le'nchidă 
briza n câte-o pleoapă, clipa ntr o firidă. 

Galaxii de astre pardosesc coraluri. 
Păsări de lumină se întorc la maluri. 

30 Ianuarie 1983 
Casa Luz 


53 






GIBRALTAR 


Alb nenufar, altar 

încremenit 

peste înnalte vâltori; 

hotar de tării 

adumbrit 

de cereşti galaxii; 

popas de cocori călători 

prin fierbinţi furtuni de lumină; 

creştet de jar şi de tină; 

clepsidră de vânt 

la răscruci de azur şi de cânt 

spre vastul Ocean 

ţărmurit cu stânci de tăceri şi mărgean; 

bolid lunecat în nemărginire; 

prag şlefuit, de safire, 

umăr de stei, iberic, 

ivit din mit şi descânt, 

oh, umăr feeric! 

Gibraltar 

cu roi de luceferi hotar, 

înserarea de-acum 

pe eşarfe de aur şi fum 

mi-te răsfrânge — poleiuri şi dună — 

în oglinzi de argint pe sub lună. 

fi Septembre 1982 

Gibraltar 

DE PROFUNDIS 


Lui Ovidiu Vuia 

Se făcea că alunecam în noaptea ferbinte, 
adâncă, 

parcă'ntr'o mină 

săpată în mine ca'n şisturi de stâncă. 

Pe alt tărâm, cerul se boltea 
şi el afund, 
cu astre, 

şi duceam pe umăr un bulgăr rotund, 
fosforescent, ca o lună plină. 

Marea se trăgea departe, ca un fiord. 

Eu mă ştergeam, treceam 
pe lângă veşnicii, în lumină 
de rare tipare spre nord. 

Printre clivaje subţiri se alegea, creştea 

un cânt ca de orgă 

într'o catedrală de abataje albastre. 

Mă desfăceam în pale de umbre şi ceaţă: 

parcă eram stihie dusă de vânt, 

parca sunet, vocală de început de cuvânt. 

Eram singur în haos şi'n tainiţa humii: 
visam că zburam 
şi-mi căutam urmele sufletului, 
de la Facerea lumii. 

Jur-împrejur, munţi şi mări de tăceri. 

Şi Tu, Doamne, nu erai nicăieri... 

17 Mai 1982 

Cueva de la Pilota - Ronda 

ÎNSERARE 


Viscolite’n amurgul de aur, 
ard culmile aspre, jugastre. 

Jos, maree de lumină, albastre, 
întorc în cearcănul lunii umbrele noastre. 

29 Noembrie 1982 
Arcos de la Frontera 

PE UN ALBUM PRIBEAG 


Am cărunţit şi noi. Cum vezi, 
prin singuratice amiezi, 
furtuni de candide zăpezi 
ne-au troenit pe tâmple'n ani. 

Ne desfrunzim ca doi tufani... 

Nn ne mai cresc prin visuri ulmi, 
nici cerbi sărind din culmi în culmi. 
Acest album de amintiri 
ca ieri era — tu te tot miri — 
o lume dalbă, de nuntiri. 

în crugul anilor de-a pururi 
ne credeam zei peste azururi. 

Bătuţi de gânduri cu lungi jordii, 
azi rătăcim prin alte zodii, 
lătraţi, sub stele, de jigodii. 

Tristeţile adânci n’au leac. 

«Jidovi» pribegi prin strâmbul veac, 
ne ducem larii fără ţară 
la subsuoară cu-o vioară 
legată cu-un crâmpei de sfoară... 

Şi ne-ascuţim întruna lancea 
cu tristul cavaler din Mancea. 

Hei, Rosinanta, Sancio Pancea!... 


21 Mai 1982 
Benalmâdena 


NUNTIRE MISTICĂ 


Odată o să bată şi ceasul şters, 
ceasul afar din timp, din Univers. 

Şi rând pe rând — sau adăstând în doi, 
sub palmier — ne-om lua drumul şi noi 
— drum albăstrui de smirnă şi de fum — 
drum, sus, de un cocor şi de-un lăstun. 

Şi vom străbate îndemnând în noapte 
prin vaduri de umbre, departe. 

Totul va fi o mistică nuntiere, 
şi'n naos de cleştar, la Mănăstire, 
vom veşnici în geamănă tulpină, 
de-a pururea'n stihare de lumină. 

Şi când şi când ne-om apleca'mpreună 
cătând încolo, dincolo de lună. 

Şi poate aşa afla-vom că în Ţară 
S'a'ntors Cristos, şi-ai noştri'n padini ară. 

10 August 1983 
Casa Luz 

S'A MAI APRINS O STEA 


Să-mi lumineze crucea 
şi cântul fără ţară, 
sa mai aprins o stea 
pe boltă, de cu seară. 

Era prea deasă umbra 
albastrului de sus. 
L-adulmecam prin noapte, 
în cruce, pe Iisus. 

S'a mai aprins o stea 
—o lacrimă de aur — 
când timpul asfinţea 
la margine de plaur... 

Şi Crist unde era? 


19 Aprilie 1983 
Casa Luz 




ŞOVĂIRE 


Mai e o noapte 'naltă 
departe, pân' la stele; 
jos, marea se frământă 
cu cerul prins în vele. 

Ci visul tot îndeamnă 
aripa, sus, să'nfrunte 
însinguratul spaţiu 
şi ceaţa de pe munte. 

Să iau în piept urcuşul 
cu vulturii şi norii?... 
Acolo suie, însă, 
abia nemuritorii... 

Şi când şi când cocorii. 


28 Aprilie 1984 
Casa Luz 

POST MORTEM 


Când m'am desprins 
spre necuprins 
la ceas de jar 
fără tropar, 
spuneau unii cuminţi 

— cu aer de sfinţi — 
că m'au văzut Porumb 
zburând rotund 
printre geranii 

pe jos, prin Spânii... 

Alţii, mai duioşi, 
mai evlavioşi, 
ziceau c'am asfinţit 
cu soarele, 
cu mioarele, 
şi c'am aţipit 
cu îngerii 

pe văile plângerii... 

Cei dintre stihii 
băsneau celor vii 
c'aş fi pierit 

— hoit nemiruit — 
în vânt, prin zăpezi, 
între huhurezi... 

26 Februarie 
Casa Luz 


Mulţi au şi jurat 
că m'am depănat 
cu Cel Necurat, 
c'aş fi adunat 
pir în loc de rodii, 
vorbe seci în dodii, 
semne fără rost, 
şi c'am fost un prost... 

Ba, că nici n'am fost, 
că m'au fost găsit 
strigoi răstingnit, 
nămolit în vis 
subt un paraclis... 

1983 

DIN ALTE TĂRÂMURI 


Din alte tărâmuri, din sori, din vâltori 
tot aud chemări de nimeni ştiute. 

Izvodesc lumină când ţes iambii ori 
când murmur tăceri pe vânt şi-alăute. 

Slugă la vreun sfânt — frate de cânt geamăn, 
mi-e viersul cuprinderi de har şi chemări. 
Plugărind pe cer, ar mereu şi semăn 
galaxii de aştri, vise pe'nserări. 

Ies din veac s'aştern lumi în câte-un semn 
şi bat la vecernii toaca mea de lemn. 

31 Iulie 1982 
Casa Luz 

ÎNTRE MUNTE ŞI MARE 


Anei 


Când ziua ne pârgue'n soare 
aromiri de rai şi de cimbru 
— încleştat cu marea cea mare — 
muntele-şi înnalţă'n vâltoare 
spinarea pietroasă de zimbru. 

Când luna scânteiază pe cer, 
iubito, ogive albastre, 
cetini uşoare de palmieri 
şi adumbrite, dese tăceri 
freamătă'n genele noastre. 

Zvonuri asfinţesc peste noi: 
e ora de rubine, când astre 
curg şuvoi în fereastră şi-apoi 
ne scapără garoafe în glastre. 

7 Iunie 1982 

Casa Luz 

PUI DE ÎNGER 


în icoana mea de sus 
pui de înger doarme dus. 
Cu har alb învolburat, 
doarme n aripi veşmântat. 

Leagănă-mi-1, lună, lin, 
fă-i din raze baldachin. 
Adumbreşte-1, stea-lalea 
şi dă-i lumina s’o bea. 

Visule, dă-1 în scrânciob; 
eu îi cânt, tu fie-i rob. 

11 Iunie 1983 
Casa Luz 

ÎNTRE MUNTE ŞI MARE 


Anei 

PUI DE ÎNGER 


în icoana mea de sus 
pui de înger doarme dus. 
Cu har alb învolburat, 
doarme'n aripi veşmântat. 

Leagănă-mi-1, lună, lin, 
fă-i din raze baldachin. 

şi dă-i lumina s’o bea. 

eu îi cânt, tu fie-i rob. 

RECITAL 


Anei 


Un vârf însorit, de măslin, şi’n jur 

umbrarul unui cer adânc, fără contur, 

plutind — albastru — pe livezi, 

şi’n vârf, canarul — un sfârc, că nici nu-1 vezi 

când zornăie şi cerne dintre foi 

axioane şi visterii şi zurgălăi. 

Măestrul are’n guşă tot argintul 
şi harfe şi volute şi descântul, 
şi tot din guşa scrisă cu terţine 
scoate şi flaute şi naiuri şi rubine. 

De sub măslin l-admiră un sticlete, 
şopârle de-ametist şi greieri cu egrete, 
şi melci — o sumedenie — de ţiplă, 
lăcuste’n catalige lungi de sticlă, 
albinărimea de aur, din uleie, 
fluturi suflaţi cu zmalţ de azaleie, 
şi vacile Lu Dumnezeu, lehuze, 
iar din hotar, cicalele-andaluze. 

Cântările, din slăvi de curcubeu, 
le dirijează însuşi Dumnezeu 
în largi spirale. 

Şi tot El le sculptează şi le-aşează 
în aeriene, dalbe catedrale. 

30 Iulie 1983 
Casa Luz 

ANIVERSARE 


Pictorului Ioan Mirea 

Urcat de jos, din vrej, 
port mir în rădăcină. 

Mă simt arc, sorb, vârtej 
în creştet de lumină. 

Ca un descânt în şoapte, 
mi-e scrisa’n glii şi'n frunte. 
Străfulgerând prin noapte, 
cresc stelele mărunte. 

Timp alb îmi prisoseşte 
subt semnul altei zile. 

Hai, inimă: cereşte, 
fă raiuri din argile... 

17 Martie 1983 
Casa Luz 

CÂNTEC DE AMIAZĂ 


Pe-aici, între Mediterană şi munţi, 
se arcuesc veşnicii 
— albastre punţi — 
peste aprinse amiezi. 

Pe-aici, pe aceste creste 
de alabastru, 

vulturul hispanic îşi roteşte 
zborul, înaltul, sihastru. 

Tăcerea miroase a ambră 
pe-aici, a ceară şi-a laur. 

Cerbi de lumină speriaţi, alungaţi 
de propria lor umbră, 
se fugăresc, se cumpănesc 
în coarne pe coclaur de aur. 

Da, sierra de-aici e un istm fermecat, 
afară din geografii, aninat 
între cer şi-un ocean 
căptuşit cu alt cer de mărgean. 

îmi lipesc urechea de măslin: 
aud sfinţindu-i-se mirul, lin, 
lin ca un amin. 

29 Noembrie 1982 
San Pedro de Alcântara 

PANTEONUL DE LA ITALICA (*) 


Iată-mă iar la hotarul stingher, 
unde se’nnoadă drum cu drum 
în ev, în mister. 

Am ajuns iar la uitatul altar 
al strămoşilor. 

Fuioarele de umbră ale chiparoşilor 
leagă pământul şi osemintele lor 
de-a dreptul de cer. 

Ce pot să mai adaog acum 
întru mărirea legendei? 

Uimit, ce să mai cânt, ce să mai cer... 

Mă’mpunge totuşi un gând: 
ce fulgerări de destin i-or fi împins 
pe-aceşti viforoşi strămoşi 
să-şi ducă urmele, turmele, 
castrele, legile, sângele, urnele 
tocmai în acel răstignit 
hotar de lumi de la răsărit? 

Tocmai acolo, de unde viu eu, 

buciumaş uitat, 

învins, 

aducând, înjunghiat, 
un zeu 

şi steagul cu lupi, dac, sângerat 
pe ţăndări de scut... 




Se lasă veşnicia'n coroane de pini, 
peste milenarele rădăcini. 

Oh, ştiu acum, înţeleg 
gândul lor ctitor, întreg... 

Hai suflete, ngenunche, te'nchină 
pe-aceste sfinte racle de lumină! 

9 Martie 1983 
Italica, Sevilla 


(*) Anticul municipiu roman Italica, unde, la 13 Septem- 
bre 53 d.C., s'a născut Traian, a fost scos la lumină de 
arheologi în câmpia betică (Andaluzia de azi) în apropierea 
Seviliei. De aci Traian a plecat la Roma şi de acolo, la 101, 
a pornit viforos spre dest'nul lui (şi al nostru) dacic. 

DOR 


Plouă. Noaptea lichidă şi rece, 
val după val se petrece 
spre larguri de golf african. 

(Mais ou sont Ies neiges d’antan?) 

Real, timpul se ncheagă sub prund 
şi sempietreşte în teancuri afund. 
In golul lui creşte şi creşte 
prin strâmb echinox dosnic 
şuerul cosmic. 

Sunt singur şi dibui cerul orbeşte. 
Doamne, 

şi România — pe unde mai este? 

Coasta Soarelui 
16 Ianuarie 1983 

